Саопштење ГрО Двери Ниш

**Сотировски, оставка одмах! Доста „игре живаца“ са грађанима Ниша**

**Градска организација Двери Ниш од гђе Драгане Сотировски, некадашње новинарке а сада градоначелнице Ниша , постављене од Српске напредне странке након нелегитимних избора, одржаних у паузи пандемије COVID 19 , a које је бојкотовала већина опозиционих странака, захтева да прекине „игру живаца“ коју води са грађанима Ниша и да поднесе оставку како би се у Нишу као најдевастиранијем Граду осиромашеног Југа Србије одржали превремени локални избори.**

**Кршење јавног интереса који Српска напредна странка спроводи већ 11 година у Нишу, градоначелница Сотировски довела је до кулминације и до апсурда**. Градска организација Двери Ниш је све време, годинама истрајно упозоравала нишку и српску јавност да у Нишу делује организована и институционализована пљачка, незаконитост одлука нишке извршне и скупштинске власти и колапс управљања у свим сферама живота Града који је изгубио свој идентитет, значај а грађани постали једни од најсиромашнијих и најзадуженијих грађана земље са ионако најсиромашнијим становништвом у Европи. **Примера за то је и превише, а многи од њих, попут „социјалног“ стана за зета Сотировских, преко присилног пребацивања свих рачуна јавних служби у банку „Поштанска штедионица“ како би супруг „намештене“ градоначелнице, постављен за директора филијале ове државне банке након њеног именовања, премашивао пословне таргете, преко поклањања имовине Града „Делти“ , поклањања јавне површине браћи Карић, па до одлуке да милион евра (а вероватно и будућа таква дуговања) за изгубљени судски спор Дирекције за изградњу Града против превареног превозника плате грађани Ниша , су ушли или ће ући у Антологију Бешчашћа Ниша и постати део историје Града и историје најгорег клијентелистичког режима у историји Србије и Града Ниша.**

О лажним обећањима градоначелнице, о спалионици отпада уместо нелегалног нишког сметлишта, фабрици за пречишћавање отпадних вода за коју неспособна администрација градоначелнице није обезбедила изабраној турској фирми „Арбиогаз“ ни основна правна акта, због чега ће Град у будућности тек плаћати милионске пенале Европској унији због неповучених транши кредита, о намештеним тендерима не треба ни говорити. За то ће морати да се одговара , након промене власти.

**Поред тога, Двери Ниш траже и Извештај о стању нишког буџета, о очекиваним и доспелим дуговањима, али и Извештај о стању имовине и стању домаћих и иностраних рачуна породице Сотировски. Оставка , одмах, гђо Сотировски!**

**У Нишу, 2.октобра 2023.год. Градска организација Двери Ниш**